
Cynllun Mentora’r Brifysgol
Nod y cynllun mentora yw annog a chefnogi staff i archwilio eu potensial fel arweinwyr o fewn gyrfa academaidd neu wasanaethau proffesiynol yn y Brifysgol.  Er enghraifft; fel arweinwyr pobl, prosiectau neu wasanaethau mewn swyddi o wahanol lefelau a gradd.
Beth yw Mentora?
Mae mentora yn weithgaredd datblygu gwerthfawr iawn. Wrth wraidd y gweithgaredd mae’r berthynas rhwng y mentor a’r mentai, lle mai datblygiad y mentai yw’r prif ffocws. Nid yw’r mentor yno i ddarparu’r ‘holl atebion’, ond yn hytrach, i dywys y mentai tuag at ‘yr atebion’ sy’n iawn iddyn nhw. Y nod yw galluogi’r mentai i ddatblygu eu sgiliau, strategaethau a medrau ei hun fel y gallant fynd i’r afael â’r rhwystr nesaf yn fwy effeithiol, gyda neu heb bresenoldeb y mentor.  At ddibenion y cynllun hwn, diffiniad mentora yw ‘perthynas broffesiynol lle mae person profiadol (y mentor) yn cynorthwyo un arall (y mentai) wrth ddatblygu sgiliau a gwybodaeth benodol a fydd yn cyfoethogi gyrfa a thwf personol y mentai’.  
Manteision Mentora
Mae llawer o fanteision yn perthyn i berthnasau mentora da, a hynny i’r mentai a’r mentor. 
Ymhlith y manteision i’r mentai, mae:
	Gwell hyder, a hunan ymwybyddiaeth
	Gwell cyflogadwyedd
	Ffordd i ddylanwadu ar ddatblygiad gyrfa
	Gwell dealltwriaeth o sut y mae’r sefydliad yn gweithio
	Strategaethau i oresgyn anawsterau a rhwystrau
	Help i adnabod a phennu camau cyraeddadwy bach tuag at oliau.
Ymhlith y manteision i’r mentor, mae:
	Her newydd a chyffrous
	Profiad o set newydd o bobl ac amgylchiadau
	Gwobr a boddhad galluogi pobl i wneud newidiadau positif a dewisiadau gwybodus
	Cynnydd mewn hunanwerth, hunanhyder a hunan ymwybyddiaeth
	Ffordd o gyfoethogi eich datblygiad proffesiynol eich hun
	Mynediad i hyfforddiant.
Beth mae’r cynllun yn ei gynnwys?
Mae’r cynllun wedi’i lunio i fod yn hyblyg ac mae’n canolbwyntio ar anghenion y mentai/mentor.    Bydd parau’n dymuno sefydlu eu rheolau eu hunain yn seiliedig ar eu perthynas o ran ymrwymiadau amser, amlder cyfarfodydd, dulliau cyfathrebu a rolau.  Fodd bynnag, rhagwelir y bydd y cynllun, i’r rhan fwyaf o barau, yn cynnwys cyfarfod cychwynnol i bennu rhai rheolau sylfaenol a threfnu cyfarfodydd dilynol, e.e. 1 awr y mis, yn amodol ar ofynion y sefyllfa mentora. Y disgwyl yw y bydd mentoriaid yn ymrwymo i fentora un neu ddau o fenteion dros gyfnod o un flwyddyn academaidd.

Egwyddorion sylfaenol y cynllun
	Mae’r berthynas fentora yn gyfrinachol
	Mae natur y bersonoliaeth yn un oedolyn i oedolyn
	Ni ddylai’r mentor fod yn rheolwr nac yn oruchwyliwr ar y mentai
	Mae cyfranogiad - y naill unigolyn a’r llall -  yn wirfoddol
	Bydd Cydlynydd y Cynllun yn rhoi’r mentai mewn cysylltiad â’r mentor, gan wirio eu bod ill dau’n hapus gyda’r paru
	Gall y naill barti neu’r llall dorri’r berthynas os ydynt yn teimlo nad yw’n gweithio a gellir dod o hyd i fentor/mentai newydd
	Bydd y ddau barti’n parchu amser a chyfrifoldebau ei gilydd, gan sicrhau nad ydynt yn mynd yn faich afresymol. 
Sut caiff menteion eu paru gyda mentoriaid?
Caiff menteion a mentoriaid eu paru drwy broses a gynhelir gan y tîm AD, sy’n ystyried uchelgeisiau neu anghenion datblygu’r mentai mewn perthynas â thaflwybr gyrfa a rôl presennol y mentor.  Hefyd, bydd manteision ac anfanteision gweithio mewn meysydd tebyg a gwahanol yn cael eu hystyried. Bydd pob mentai yn cael cyfarfod briffio cychwynnol am y cynllun er mwyn iddynt ddeall eu rôl a’r hyn a ddisgwylir yn y berthynas fentora.  
Sut i gymryd rhan yn y cynllun?
Bydd y cynllun mentora ar agor i gyfranogion bob blwyddyn academaidd ac fel arfer fe fydd yn rhedeg rhwng mis Medi a mis Mai, gyda gwerthusiad o’r cynllun yn cael ei gynnal dros fisoedd yr haf. Mae’r holl staff yn gymwys i wneud cais i’r cynllun mentora, waeth beth fo’u gradd neu lefel. Rhaid i’r menteion fod yn ymrwymedig i’w ddatblygiad personol a phroffesiynol hwythau a bod yn fodlon archwilio i gyfleoedd datblygu gyrfa yn y Brifysgol.  Gall mentoriaid bod yn gweithio mewn rolau academaidd neu wasanaethau proffesiynol a dylent fod yn weithwyr proffesiynol profiadol.  Nid oes raid i fentoriaid feddu ar brofiad o fentora gan y bydd hyfforddiant ac arweiniad yn cael eu darparu.  Hefyd, dylai mentoriaid fod mewn sefyllfa i allu ymrwymo amser i’r berthynas fentora.
Dylai staff sydd â diddordeb mewn cael mentor neu mewn bod yn fentor i rywun arall siarad gyda’u Rheolwr Llinell yn gyntaf. Mae’r sgwrs hon yn debygol o archwilio i faterion fel y rhesymau dros eisiau bod yn rhan o’r cynllun, y goblygiadau o ran amser a sut y gallai’r rheolwr gefnogi’r cais.  Gan dybio bod cydsyniad, y cam nesaf yw cwblhau a dychwelyd y Ffurflen Gais Mentora. 
Sut y bydd y cynllun yn cael ei werthuso?
Bydd adborth ar brofiadau’r cyfranogion o’r cynllun yn cael ei gasglu drwy gydol y cyfnod i sicrhau bod y cynllun yn gweithredu’n effeithiol ac i ddatrys unrhyw faterion ymarferol.  Yn fwy hir dymor, bydd y cynllun yn cael ei werthuso yn erbyn y meini prawf a ganlyn:
	I ba raddau y mae’n cefnogi a chyfrannu at ei nod
	Materion ymarferol e.e. prosesau paru
	Pa mor llwyddiannus a fu’r  berthynas fentora

